Wayde van Niekerk se afrigter verower harte | Maroela Media
Ans Botha se reaksie toe Wayde eerste oor die wenstreep trap, geniet baie aandag in die media (Foto: Facebook)
Wayde van Niekerk het vroeg Maandagoggend geskiedenis gemaak toe hy die 400 m in 'n nuwe wêreldrekord by die Olimpiese Spele in Rio gewen het. Hoewel dié atleet wêreldwyd geprys word, is dit veral ook sy 74-jarige afrigter wat aandag in die media geniet.
Tien familielede, onder wie sy vriendin, Chesney Campbell, en ouers, Odessa en Wayne, het Maandoggend in Rio gekyk hoe die 24-jarige Van Niekerk Michael Johnson se wêreldrekord van 43.18 s, wat in 1999 opgestel is, in 'n tyd van 43.03 s verbeter.
Buiten vir dié prestasie, is dit veral Ans (Anna) Botha, wat dié atleet reeds vir drie jaar afrig, se emosionele reaksie toe die atleet eerste oor die wenstreep trap, wat baie media-aandag geniet.
Sy het omtrent harte verower toe sy Maandagoggend op en af gespring het uit pure opgewondenheid.
DB Prinsloo, 'n mede-afrigter wat al bykans 25 jaar saam met Botha werk, het aan Daily Mail vertel die duo het nie 'n gewone atleet-afrigter-verhouding nie.
Prinsloo sê Botha se betrokkenheid in Van Niekerk se oefening het 'n "dramaties positiewe effek" op sy loopbaan gehad.
"Hulle is baie na aan mekaar, vertrou mekaar het en het geweldig baie respek vir mekaar," het sy gesê.
Botha, wat oorspronklik van Namibië is, is glo bekend vir haar "streng reëls en hoë standaarde". Hulle het ontmoet toe sy die Universiteit van die Vrystaat se atletiekspan afgerig het.
"Sy vat nie nonsens van enige van haar atlete nie. Sy het 'n baie streng regime en almal respekteer dit."
Ans Botha en Wayde van Niekerk (Foto: Daily Mail)
Botha het ook self aan City Press gesê dit was haar eerste keer by 'n IAAF-wêreldkampioenskap. Hier het sy die geleentheid gekry om skouers te skuur met onder andere Usain Bolt van Jamaika.
"Ek leer sover ek kan. As ek iets teëkom wat vir my atlete kan werk, dan gaan ek dit toepas. Ek probeer altyd iets nuuts in die oefening doen. Hulle sê immers jy is nooit te oud om te leer nie, veral nie in atletiek nie," het sy vertel.
Sy rig al sedert 1960 af, maar het nog nie aan aftree gedink nie. "Ek is baie geseënd omdat ek geen gesondheidsprobleme het nie. Ek is heeldag besig met jongmense, en jy moet by hulle kan byhou. Ek glo dis wat my gesond hou."
Van Niekerk is ook die eerste atleet wat die 100 m onder 10 sekondes gehardloop en die 200 m onder 20 sekondes.
Suid-Afrika het tot op hede sewe medaljes by die Olimpiese Spele verower.
Bron: Daily Mail, City Press
Ans Botha (Foto: Daily Mail)
Tydens Ans Botha se eerste besoek aan 'n IAAF wêreldkampioenskap (Foto: Daily Mail)
Die vrou is 'n inspirasie, net soos Wayde! Welgedaan!!
Dit is fantasties…Veels geluk aan jou ook Ans Botha!
Ans jou ou doring.Ja die wêreld is klein.Haar dogter was my oudste seun se matriek afskeid meisie in WHS.wens ek kan Anscke se foon nommer kry.Welgedaan.